b'\n_START_ARTICLE_\nHans Knudsen Vejle\n_START_SECTION_\nKongeligt rejsestipendium og studier i udlandet\n_START_PARAGRAPH_\nHans Knudsen m\xc3\xa5 under sine studier have udm\xc3\xa6rket sig, da regeringsr\xc3\xa5det 1590 p\xc3\xa5lagde universitetet at tildele ham det kongelige rejsestipendium, der efter bestemmelsen kun skulle gives s\xc3\xa5danne, der var s\xc3\xa6rligt h\xc3\xa5befulde. Han havde for \xc3\xb8vrigt da allerede studeret nogen tid i udlandet._NEWLINE_Efter at have modtaget stipendiet og formodentlig erhvervet magistergraden drog han ud p\xc3\xa5 ny, men synes is\xc3\xa6r at have studeret ved reformerte l\xc3\xa6reanstalter. Efter hjemkomsten blev han 1596 kaldet til sognepr\xc3\xa6st ved Nicolai Kirke i K\xc3\xb8benhavn, et af de betydeligste pr\xc3\xa6steembeder her i landet. Da han n\xc3\xb8d anseelse for l\xc3\xa6rdom og dygtighed, beskikkedes han 1606 til biskop i Fyns Stift (indviet i Sankt Knuds Kirke i Odense af Sj\xc3\xa6llands biskop dr. Peder Jensen Vinstrup) og fik 1607 et kanonikat i Roskilde.\n_START_SECTION_\nBiskop over Fyns stift\n_START_PARAGRAPH_\nSom biskop udfoldede han megen virkelyst. S\xc3\xa5 vidt vides er han den f\xc3\xb8rste biskop her i landet, der har p\xc3\xa5budt f\xc3\xb8relsen af ordentlige \xc2\xabKirkeb\xc3\xb8ger\xc2\xbb, og han s\xc3\xb8gte at anspore pr\xc3\xa6sterne til ved deres sammenkomster at dr\xc3\xb8fte teologiske emner._NEWLINE_Selv tillod han sig imidlertid ved given lejlighed at anvende et frisprog, der ikke passede til hans stilling, som n\xc3\xa5r han 1608 offentligt ved en pr\xc3\xa6steordination \xe2\x80\x93 men ganske vist ikke uden given anledning \xe2\x80\x93 omtalte det ved loven foreskrevne menighedsvalg af pr\xc3\xa6ster p\xc3\xa5 den h\xc3\xa5nligste m\xc3\xa5de. Dertil kom, at han, i alt fald p\xc3\xa5 visse punkter, ikke var i den bedste overensstemmelse med den lutherske l\xc3\xa6re._NEWLINE_Fra sine studie\xc3\xa5r n\xc3\xa6rede han nemlig en fork\xc3\xa6rlighed for den Reformerte kirke, en omst\xc3\xa6ndighed, der m\xc3\xa5ske ogs\xc3\xa5 var den egentlige \xc3\xa5rsag til, at han 1607 afslog at modtage den ham af biskop Vinstrup som dekan tilbudte teologiske doktorgrad fra K\xc3\xb8benhavns Universitet. Det var dog f\xc3\xb8rst senere, efter at flere teologer af reformeret retning var blevet domf\xc3\xa6ldt, at slaget ogs\xc3\xa5 kom til at ramme Hans Knudsen.\n_START_SECTION_\nOluf Kocks sk\xc3\xa6bne\n_START_PARAGRAPH_\nHan var til stede ved det m\xc3\xb8de i Kolding 1614, hvor, under Christian 4.\'s fors\xc3\xa6de, Oluf Kock blev d\xc3\xb8mt til landflygtighed, uden at Hans Knudsen kunne yde ham bistand._NEWLINE_Efter hjemkomsten holdt han en pr\xc3\xa6diken, hvori han udtalte, at man nu var p\xc3\xa5 vej til at f\xc3\xa5 en inkvisition v\xc3\xa6rre end den spanske. Man m\xc3\xa5 have angivet dette til regeringen og ligeledes om forskellige udtalelser af ham p\xc3\xa5 hans visitatser, der tydede p\xc3\xa5, at han stod Jean Calvin n\xc3\xa6rmere end Martin Luther.\n_START_SECTION_\nForh\xc3\xb8r og dom\n_START_PARAGRAPH_\nKongen lod da 1615 en kommission optage forh\xc3\xb8r i stiftet. Hvad der fremkom bevirkede, at Hans Knudsen 1616 stilledes for en ret af nogle medlemmer af rigsr\xc3\xa5det og af landets \xc3\xb8vrige bisper, der efter en indg\xc3\xa5ende granskning af hans forhold d\xc3\xb8mte ham til at have forbrudt sit embede. Tillige m\xc3\xa5tte han forpligte sig til aldrig at forstyrre den kirkelige fred og enighed._NEWLINE_Blandt Knudsens modstandere i striden var Hans Poulsen Resen, om hvem Bj\xc3\xb8rn Kornerup skrev en biografi. Heri omtaler han ogs\xc3\xa5 sagen mod Hans Knudsen Vejle med f\xc3\xb8lgende betragtninger:_NEWLINE_"... Medens vore kilder kun i ringere grad g\xc3\xb8r det muligt at bestemme, hvor stor en andel der tilkommer Resen i Hans Knudsen Vejles afs\xc3\xa6ttelse, s\xc3\xa5 kom dog fjernelsen af denne renlivede kryptocalvinist reelt til at betyde en yderligere bef\xc3\xa6stelse af hans egen stilling og af den lutherske reaktion han var f\xc3\xb8rer for, ligesom den mand der snart efter blev Hans Knudsen Vejles efterf\xc3\xb8lger p\xc3\xa5 Odense bispestol, Hans Mikkelsen, i enhver henseende borgede for at al kryptocalvinsk surdej skulle blive udrenset af Fyens Stift."_NEWLINE_Resten af sit liv tilbragte Hans Knudsen dels i Odense, dels i Malm\xc3\xb8 og Vejle. 1627 forlod han landet for at s\xc3\xb8ge helbredelse ved badet i Aachen. Derfra drog han senere til Franeker i Friesland, hvor hans to s\xc3\xb8nner studerede, og her d\xc3\xb8de han 25. oktober 1629. Han havde v\xc3\xa6ret gift med Dorthe, datter af den teologiske professor, dr. Anders Lauridsen.'